**ՀԻՄՆԱՎՈՐՈՒՄ**

**ԱՐՏԱԴՊՐՈՑԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ԵՎ ԿԵՆՏՐՈՆՆԵՐԻ ԱՐՏԱԴՊՐՈՑԱԿԱՆ ԾՐԱԳՐԵՐԻ ԵՎ ԱՌԱՐԿԱՅԱԿԱՆ ԾՐԱԳՐԵՐԻ ԵՐԱՇԽԱՎՈՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ**

**ՀՀ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ**

1. **Իրավական** **ակտի** **անհրաժեշտությունը (նպատակը)**

Միջոցառման գլխավոր նպատակը արտադպրոցական կազմակերպությունների և կենտրոնների (մանկապատանեկան ստեղծագործական և գեղագիտական կենտրոնների, մանկապատանեկան մարզադպրոցների կողմից ներկայացրած արտադպրոցական ծրագրերի, ինչպես նաև երաժշտական, արվեստի, գեղարվեստի և պարարվեստի դպրոցների առարկայական ծրագրերի երաշխավորման և դրա հետ կապված հարաբերությունների կարգավորումն ու հաստատումն է։

1. **Կարգավորման հարաբերությունների ներկա վիճակը և առկա խնդիրները․**

Համաձայն ՀՀ կառավարության 2003 թվականի «Հայաստանի Հանրապետության պետական արտադպրոցական կրթադաստիարակչական ուսումնական հաստատություն» պետական ոչ առևտրային կազմակերպության օրինակելի կանոնադրությունը հաստատելու մասին թիվ 2145-Ն որոշմամբ հաստատված հավելվածի 17-րդ կետի՝ հաստատությունը մշակում է գործունեության իր ծրագրերը` հաշվի առնելով սաների հետաքրքրություններն ու հակումները, ընտանիքի և կրթական համակարգի պահանջները:

Հարկ է նշել, որ արտադպրոցական ոլորտի շահառուներ են հանդիսանում 6-18 տարեկան դպրոցականները, իսկ ներկա պահին դպրոցականների շրջանում արտադպրոցական ուսումնական հաստատությունների, մասնավորապես՝ մանկապատանեկան ստեղծագործական և գեղագիտական կենտրոնների, մշակույթի տների կողմից իրականացվող ծրագրերի բովանդակությունը որևէ կերպ չի վերահսկվում և չկա միասնական որևէ մոտեցում։

Թյուրըմբռնումից խուսափելու համար, անհրաժեշտ է նշել, որ այս ուսումնական հաստատությունները կրթել և դաստիարակել են բազում տաղանդաշատ երեխաների և այստեղ խոսքը միայն մատուցվող ծառայությունների վերահսկելիության մասին է։

Հավելենք, որ խնդիրը կարգավորելու և միասանական դաշտ բերելու նպատակով, ինչպես նաև հաշվի առնելով, որ արտադպրոցական ծրագրերը (նկարչություն, երգ, պար և այլն) մշակվում են հիմք ընդունելով երեխաների հոգեբանական և ֆիզիոլոգիական առանձնահատկությունները, նրանց տարիքը և բնավորությունը, գիտելիքների և կարողունակությունների մակարդակը՝ 2023 թվականի մարտ ամսին Կրթության մասին օրենքում կատարվեցին լրացումներ և փոփոխություններ՝ համաձայն որի մանկապատանեկան ստեղծագործական և գեղագիտական կենտրոնները շարունակելու են մշակել արտադպրոցական ծրագրերը, սակայն մշակված արտադպրոցական ծրագրերը երաշխավորվելու են գործածության միայն Հայաստանի Հանրապետության կրթության, գիտության, մշակույթի և սպորտի նախարարի հրամանով հաստատվելուց հետո։

1. **Առկա** **խնդիրների** **առաջարկվող** **լուծումները․**

**Նախագծով առաջարկվող փոփոխություններով հնարավոր կլինի** նպաստել մատուցվող ծառայությունների որակի բարելավմանը**,** որի ապահովումը ենթադրում է՝

* արտադպրոցական կրթական ծրագրերի արդիականացում, նոր ծրագրերի մշակում,
* արտադպրոցական կրթական ծառայությունների վերաբերյալ լիարժեք տեղեկատվության ապահովում,
* պետական և համայնքային բյուջեից ֆինանսավորվող արտադպրոցական կրթական ծրագրերի թափանցիկության ապահովում։

1. **Կարգավորման առարկան.**

Նախագծով կստեղծվեն արտադպրոցական կրթական ծառայությունների վերահսկման հստակ մեխանիզմներ, որոնք մշտադիտարկումների արդյունքում կապահովվեն և կբարելավվեն մատուցվող ծառայությունների որակը:

1. **Իրավական ակտի կիրառման դեպքում ակնկալվող արդյունքը.**

Կբարձրանա հասարակության, ծնողական համայնքի, արտադպրոցական ուսումնական հաստատություններ հաճախող երեխաների գոհունակությունն մատուցվող արտադպրոցական կրթական ծառայությունների որակի նկատմամբ:

1. **Կապը ռազմավարական փաստաթղթերի հետ.**

Սույն կարգով սահմանված գործընթացի իրականացումը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին, 2-րդ պարբերություններից՝ «Կառավարության համար գերակա խնդիր է կրթության և գիտության զարգացումը, ինչի շնորհիվ է միայն հնարավոր հասնել կայուն ու ներառական զարգացման ու համընդհանուր բարեկեցության: Մարդկանց գիտելիքների և հմտությունների ուղղությամբ ներդրումները երկրի զարգացման գրավականն են: Կրթության ոլորտում նախատեսվող աշխատանքները միտված են լինելու քաղաքակիրթ, ստեղծագործ, նախաձեռնող, կարողունակ, մրցունակ և ապագան իր սեփական երկրում պատկերացնող քաղաքացու ձևավորմանը: Ոլորտի զարգացումը սերտորեն կապակցվելու է պետության զարգացման ռազմավարությանը և գերակայություններին: Կրթության բոլոր մակարդակների համար առանցքային են լինելու ներառական կրթական միջավայրի ստեղծումը, կրթության բովանդակության և կրթական ծրագրերի արդիականացումը:»

Անհրաժեշտությունը բխում է նաև «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1. ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից, այն է՝ «Գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենանք քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների ու պարտավորությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն»:

Միջոցառման անհրաժեշտությունը բխում է նաև «Կրթության մասին» ՀՀ օրենքի 37-րդ հոդվածի 3.2-րդ կետի պահանջից, մասնավորապես՝ կրթության պետական կառավարման լիազորված մարմինը հաստատում է արտադպրոցական կազմակերպությունների և կենտրոնների ներկայացրած արտադպրոցական ծրագրերի երաշխավորման կարգը։

1. **Իրավական ակտի մշակման գործընթացում ներգրավված ինստիտուտները, անձինք.**

ՀՀ կրթության, գիտության, մշակույթի և սպորտի նախարարություն: